“ Ég var að hugsa um að selja klæðskeraverkstæðið í byrjun ársins þar sem aðstæður hjá mér breyttust og maðurinn minn var að hefja nám í Reykjavík . Það komu engar fyrirspurnir um verkstæðið eftir að ég auglýsti það til sölu en hins vegar brá svo við að fólk hópaðist til mín með verkefni og það hefur verið fullt að gera síðan , ” segir Eva Lára Vilhjálmsdóttir klæðskerameistari í Borgarnesi . Hún kveðst því hætt við að selja verkstæðið og sér fram á næg verkefni á næstunni . “ Fólk er að taka til í skápunum sínum og hefur uppgötvað að nú getur það látið breyta fatnaði þannig að hann nýtist áfram . Ég vona bara að það verði nóg að gera áfram , ” sagði Eva Lára .